የኢህአዴግ የስራ አስፈፃሚ ኮሚቴ መደበኛ ስብሰባ ነገ እንደሚጀመር ተገለፀ
 የኢህአዴግ የስራ አስፈፃሚ ኮሚቴ የመጀመሪያውን ሩብ አመት አፈፃፀም በመገምገም ቀጣይ አቅጣጫዎችን ለማስቀመጥበነገው ዕለት መደበኛ ስብሰባውን እንደሚያካሂድ የኢትዮጵያ ህዝቦች አብዮታዊ ዴሞክራሲያዊ ግንባር ምክር ቤት ጽህፈት ቤት አስታወቀ።ጽህፈት ቤቱ ዛሬ ለዋልታ ኢንፎርሜሽን ማዕከል በላከው መግለጫ፤ የስራ አስፈፃሚ ኮሚቴው በመደበኛ ስብሰባው የ2006 በጀት አመት የቅድመ ዝግጅት ስራዎች ላይ ትኩረት አድርጎ ይወያያል።በተለይም የእቅድ ዝግጅት፣ ፈፃሚን በማዘጋጀትና ግብዓቶችን በማሟላት ረገድ የተሰሩ ስራዎች ላይ ትኩረት አድርገው እንደሚወያዩ መግለጫው ጠቁሞ፤ በግብር  ልማት የመስኖ፣ የእንስሳት፣ የሰብልና የተፈጥሮ ሀብት ልማትን በሚመለከት ሲሆን፤ በከተማ ልማት በአነስተኛና ጥቃቅን፣ በትምህርት፣ በመሰረተ ልማት፣ በሲቪል ሰርቪስ አገልግሎት አሰጣጥ ላይ በማተኮር የእድገትና ትራንስፎርሜሽን እቅዱን በተሳካ ሁኔታ ለመፈፀም እየተፈጠረ ያለውን ንቅናቄ በዝርዝር ይገመግማል።እንደዚሁም የመልካም አስተዳደርን በሚመለከት ግልጽነት፣ ተጠያቄነት፣ አሳታፊነትና የህግ የበላይነትን በማረጋገጥ ረገድ እየተሰሩ ያሉ ስራዎችንና የፀረ ሙስና ትግሉንና የፀረ አክራሪነትና አሸባሪነት ትግሉ ያለበትን ሁኔታ በዝርዝር  እንደሚመለከት መግለጫው ጠቁሟል።በአጠቃላይ የስራ አስፈፃሚ ኮሚቴ በመደበኛ ስብሰባው የቅድመ ዝግጅት ስራዎች ተጠናቀው ሙሉ በሙሉ ወደ ተግባር ምዕራፍ መግባቱን በማረጋገጥ የቀጣይ አቅጣጫዎችን ያስቀምጣል ተብሎ እንደሚጠበቅ የኢህአዴግ ምክር ቤት ጽህፈት ቤት የላከው መግለጫን ጠቅሶ ዋልታ ኢንፎርሜሽን ማዕከል ዘግቧል።